Diari Oficial de la Generalitat Valenciana


Sumari del DOGV 9898, del 22-07-2024 (2024/7249)

DECRET 84/2024, de 16 de juliol, del Consell, de modificació del Decret 49/2020, de 17 d’abril, del Consell, d’aprovació del Reglament orgànic i funcional de l’Entitat Valenciana d’Habitatge i Sòl (EVHA), i del Decret 132/2023, de 10 d’agost, del Consell, d’aprovació del Reglament orgànic i funcional de la Vicepresidència Segona i Conselleria de Serveis Socials, Igualtat i Habitatge.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2024/07/16/84/dof/vci/html**

### Dades del document

Número de DOGV
:   9898

Data del DOGV
:   22-07-2024

Secció del DOGV
:   I. DISPOSICIONS GENERALS

Número del document
:   2024/7249

CVE
:   FURF-C-9687-1878

Data del document
:   16-07-2024

Organisme emissor
:   Vicepresidència i Conselleria de Servicis Socials, Igualtat i Vivenda

Tipus de document
:   Decret

Anàlisi jurídica

 Descriptors 

:   * Vicepresidència Segona i Conselleria de Serveis Socials, Igualtat i Habitatge
    * Vicepresidència Segona i Conselleria d'Habitatge i Arquitectura Bioclimàtica
    * organització administrativa
    * legislació
    * reglament intern
    * administració regional

PREÀMBUL

Mitjançant el Decret 49/2020, de 17 d’abril, del Consell, es va aprovar el Reglament orgànic i funcional de l’Entitat Valenciana d’Habitatge i Sòl (EVHA), que establix la naturalesa, les funcions, l’estructura organitzativa, la composició i les atribucions dels òrgans d’esta entitat pública empresarial i l’estructura organitzativa i el règim jurídic del seu personal.

L’Entitat, que gaudix de personalitat jurídica pròpia i plena capacitat d’obrar per al compliment dels seus fins, queda adscrita a la conselleria amb competències en matèria de vivenda. L’esmentada norma organitza l’Entitat a través de tres òrgans: la Presidència, el Consell de Direcció i la Direcció General. Tant la Presidència com la majoria de les persones que componen el Consell de Direcció es determinen per la titularitat de diferents òrgans superiors i directius de l’Administració del Consell.

En el moment de l’aprovació de l’esmentada norma, l’Entitat quedava adscrita a la Vicepresidència Segona i Conselleria d’Habitatge i Arquitectura Bioclimàtica; la Presidència de l’Entitat corresponia al titular d’esta conselleria, i la condició de secretari o secretària del Consell de Direcció, a la persona titular de la seua subsecretaria.

Amb la reestructuració del Consell determinada pel Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions, les competències en matèria de vivenda s’assignen a la Vicepresidència Segona i Conselleria de Serveis Socials, Igualtat i Habitatge, i, en conseqüència, l’EVHA queda adscrita a este òrgan superior.

Per la seua part, el Decret 132/2023, de 10 d’agost, del Consell, d’aprovació del Reglament orgànic i funcional de la Vicepresidència Segona i Conselleria de Serveis Socials, Igualtat i Habitatge, assigna a la Secretaria Autonòmica d’Habitatge l’exercici de les funcions pròpies d’este òrgan superior en matèria de vivenda, davall la dependència de la Vicepresidència Segona i Conselleria. Al seu torn, sota la direcció i coordinació de la Secretaria Autonòmica d’Habitatge, s’assignen a la Direcció General d’Habitatge les funcions pròpies d’este òrgan directiu en matèria de vivenda.

Tenint en compte l’extensió material de l’àmbit competencial que assumix la Vicepresidència i Conselleria de Servicis Socials, Igualtat i Vivenda, i la nova estructura orgànica i funcional de l’Administració del Consell, es considera oportú modificar la titularitat de la Presidència i la composició del Consell de Direcció de l’Entitat.

En atenció a la nova estructura orgànica i funcional de la Vicepresidència Segona i Conselleria de Serveis Socials, Igualtat i Habitatge, mitjançant el present decret s’assigna la Presidència de l’Entitat a la persona titular de la Secretaria Autonòmica d’Habitatge, i la Vicepresidència, a la persona titular de la Direcció General d’Habitatge.

Esta direcció general té assignades les competències en matèria de vivenda, regeneració urbana, emergència residencial, funció social de la vivenda i segregació urbana, anteriorment repartides en dos direccions generals, les persones titulars de les quals assumien la condició de vocals del Consell de Direcció. Per este motiu, estes dos vocalies desapareixen en la nova estructura orgànica.

Al seu torn, en atenció al caràcter transversal de l’àmbit funcional material d’inclusió i cooperació al desenvolupament, i la seua incidència en les funcions atribuïdes a l’EVHA per l’article 2 del Decret 49/2020, de 17 d’abril, del Consell, es considera pertinent incloure la persona titular de la direcció general competent en matèria d’inclusió i cooperació al desenvolupament com a vocal del Consell de Direcció.

Per la seua banda, s’entén oportú assignar la Secretaria del Consell de Direcció a la persona titular de la Direcció General de l’Entitat. No obstant això, atés el seu caràcter ambivalent, es preveu la precaució de disposar la seua abstenció en tota votació en què es valore la seua gestió al capdavant de la Direcció General de l’Entitat.

Este decret no comporta càrregues administratives addicionals per a l’Administració. Les actuacions seran assumides pel personal i els mitjans ja existents, sense que les modificacions incloses en este decret suposen un increment de dotacions ni retribucions, ni altres gastos de personal.

En virtut de tot el que antecedix, complits els tràmits procedimentals previstos en l’article 43 de la Llei 5/1983, de 30 de desembre, del Consell, i en el Decret 24/2009, de 13 de febrer, sobre la forma, l’estructura i el procediment d’elaboració dels projectes normatius de la Generalitat, a proposta de la vicepresidenta i consellera de Servicis Socials, Igualtat i Vivenda, d’acord amb l’article 28.c)de la Llei 5/1983, de 30 de desembre, del Consell, prèvia deliberació del Consell, en la reunió del dia 16 de juliol de 2024,

DECRETE

*Article primer. Modificació del Decret 49/2020, de 17 d’abril, del Consell, d’aprovació del Reglament orgànic i funcional de l’Entitat Valenciana d’Habitatge i Sòl (EVHA).*

1. L’article 4.1 del Decret 49/2020, de 17 d’abril, del Consell, d’aprovació del Reglament orgànic i funcional de l’Entitat Valenciana d’Habitatge i Sòl (EVHA), queda redactat com seguix:

«*Article 4. La Presidència*

1. La Presidència de l’Entitat, que, al seu torn, ho serà del Consell de direcció, correspondrà a la persona titular de la secretaria autonòmica competent en matèria de vivenda.»

2. L’article 5 del Decret 49/2020, de 17 d’abril, del Consell, d’aprovació del Reglament orgànic i funcional de l’Entitat Valenciana d’Habitatge i Sòl (EVHA), queda redactat com seguix:

«*Article 5. El Consell de Direcció. Composició*

1. El Consell de Direcció és l’òrgan col·legiat de govern i control de l’Entitat.

2. Estarà integrat per:

a) El president o la presidenta del Consell de Direcció, que recaurà en la persona titular de la Presidència de l’Entitat.

*b*) La Vicepresidència del Consell de Direcció, que recaurà en la persona titular de la Direcció General d’Habitatge.

*c*) Les vocalies següents:

1r La persona titular de la direcció general competent en matèria d’inclusió i cooperació al desenvolupament.

2n La persona titular de la direcció general competent en transports i logística.

3r Una persona en representació de la conselleria amb competències en sector públic empresarial, designada pel seu titular i amb rang mínim de director o directora general.

4t Una persona en representació de la conselleria competent en hisenda, designada pel seu titular i amb rang mínim de director o directora general.

5t La persona titular de la direcció general competent en política territorial i paisatge.

6t La persona titular de la direcció general competent en urbanisme.

7m. La persona titular de la secretaria autonòmica amb competències en atenció primària i polítiques inclusives.

*d*) El secretari o la secretària del Consell, que serà la persona titular de la Direcció General de l’Entitat i que s’abstindrà en el seu dret a vot en aquells temes en els quals es valore la seua gestió.

3. A les reunions del Consell de direcció assistirà, amb veu però sense vot, una persona en representació de l’Advocacia General de la Generalitat, en tasques d’assessorament.

4. Les designacions de persones membres del Consell de Direcció es duran a terme procurant atendre el principi de presència equilibrada de dones i hòmens, de conformitat amb el que es disposa en la Llei orgànica 3/2007, de 22 de març, per a la igualtat efectiva de dones i hòmens i en la disposició addicional novena de la Llei 1/2013.»

*Article segon. Modificació del Decret 132/2023, de 10 d’agost, del Consell, d’aprovació del Reglament orgànic i funcional de la Vicepresidència Segona i Conselleria de Serveis Socials, Igualtat i Habitatge*

L’apartat 3 de l’article 3 del Decret 132/2023, de 10 d’agost, del Consell, d’aprovació del Reglament orgànic i funcional de la Vicepresidència Segona i Conselleria de Serveis Socials, Igualtat i Habitatge, queda redactat com seguix:

«*Article 3. Competències de la persona titular de la Vicepresidència Segona i Conselleria de Serveis Socials, Igualtat i Habitatge*

3. Correspon a la persona titular de la Vicepresidència Segona i Conselleria de Serveis Socials, Igualtat i Habitatge la Presidència de l’Institut Valencià de la Joventut (IVAJ) i la Presidència de l’Institut Valencià de Serveis Socials (IVASS).»

DISPOSICIÓ ADDICIONAL

*Única. Incidència pressupostària*

L’aplicació i el desplegament d’este decret no implicaran cap augment de gasto en el pressupost consolidat de la Generalitat, i, en tot cas, s’haurà d’ajustar als mitjans personals i materials de la conselleria competent en matèria de vivenda.

DISPOSICIÓ FINAL

*Única. Entrada en vigor*

Este decret entrarà en vigor l’endemà de ser publicat en el *Diari Oficial de la Generalitat Valenciana*.

  

València, 16 de juliol de 2024

Carlos Mazón Guixot

President

Susana Camarero Benítez

Vicepresidenta i consellera de Servicis, Igualtat i Vivenda


Còpia Permalink ELI